Boer ná brand: ‘Wonderwerke gebeur steeds’Junior Ferreira, ‘n boer van Bethlehem sê dit is net gebed wat sy mielie-oes gered het. (Foto: Facebook.) Junior Ferreira (30), ŉ boer van Bethlehem in die Vrystaat, sê dit is net gebed wat sy mielie-oes en bale voer gered het verlede Donderdag ná ŉ voorbrandvuur buite beheer geraak het. “Ek deel vanaand die foto’s om erkenning te gee aan my Skepper. Indien iemand twyfel of wonderwerke nog gebeur, en of gebed werklik krag het, kyk mooi na die foto’s en besluit self,” sê Ferreira in ŉ inskrywing op sy Facebook-blad, wat reeds 262 reaksies ontlok het en 61 keer gedeel is. Volgens Ferreira was hy juis die dag besig met voorbrande om veldbrande op sy plaas te voorkom toe die wind opsteek en die vuur onderdeur die pad met ŉ stormwaterpyp na sy mielielande versprei het. “Toe ek uiteindelik by my mielieland kom, kon ek niks meer doen nie. Ek moes staan en toekyk hoe vlamme so hoog soos ek op my mielies afstorm. Die wind het heeltyd gedraai en die brandslaners kon dit nie naby die vlamme waag nie, want ŉ mens het net nie geweet na watter kant die vuur volgende sou draai nie,” vertel hy. Uit pure magteloosheid het hy begin bid. “Ek weet dat nie net ek nie, maar ook my familie en werkers in dié stadium ewe hard gebid het.” Hy vertel dat daar in daardie oomblik ŉ rukwind opgesteek het wat hy gedink het die finale nekslag vir sy oes sal wees. Die vuur het nêrens verder as 50 m in sy landerye ingebrand nie. (Foto: Facebook.) “Ek het gedink minstens die helfte van my mielies is daarmee heen. In werklikheid het dié wind nie die vlamme in die mielies aangehits nie, maar eerder doodgeblaas soos ŉ mens ŉ kers sal doodblaas. “Dit kon net die hand van die Here gewees het.” Die brand het nêrens verder as 50 m in sy landerye ingebrand nie. Ferreira sê nog ŉ onverklaarbare ding is dat die bale, waarmee hy sy beeste in die laat winter moet voer, ook glad nie vlamgevat het nie. Hy het dit eers later die dag raakgesien toe hy begin rondry om die werklike skade van die brand op sy plaas te bepaal. “Daar is net geen rede hoekom die bale nie sou brand nie, dit is nie asof hulle op kaal grond gestaan het wat die vuur nie kon voed nie. Inteendeel, die vuur het reg rondom die bale gebrand en ons het agterna smeulende gras naby die bale doodgeslaan.” Die bale op die plaas het ook glad nie vlamgevat nie. (Foto: Facebook.) Ferreira sê hy boer al tien jaar lank en hulle het in 2015 erge droogte in dié omgewing ervaar. “Intussen was ons so geseënd gewees dat ek selfs voer kon laat aflewer by die droogtegeteisterde boere in die Oos-Kaap.” Oor sy inskrywing op Facebook sê Ferreira hy het gevoel dit is iets wat hy net móét deel. “Daar is soveel slegte nuus elke dag, veral nou met die Covid-19-pandemie. Ek het myself afgevra hoekom het die Here juis my mielies gered, en het gevoel dit is juis sodat ŉ inskrywing soos hierdie weer hoop kan skep.” Ferreira sê hy glo daar gebeur nog elke dag wonderwerke, ŉ mens moet net op die uitkyk wees daarvoor. “Die Here sorg nog elke dag vir ons en as nuus soos hierdie vir een persoon weer ŉ rede kan gee om môre op te staan, dan is dit ŉ goeie ding. “Ons dien ŉ almagtige God, die enigste lewende God, die Skepper van hemel en aarde, ŉ God van wonders. Amen.”